
I N F O R M A C I J A
O  JAVNOM SLUŠANjU
ODBORA ZA PRAVOSUĐE, DRŽAVNU UPRAVU I LOKALNU 
SAMOUPRAVU  
Velika sala Skupštine Grada Niša, 5. maj 2026. godine

Odbor za pravosuđe, državnu upravu i lokalnu samoupravu je, na osnovu Odluke donete na  18. sednici, održanoj 22. aprila 2026. godine, dana 5. maja 2026. godine održao Javno slušanje na temu „Predstavljanje Predloga zakona o izmenama i dopuni Zakona o Ustavnom sudu; Predloga zakona o izmenama i dopunama Zakona o izboru narodnih poslanika; Predloga zakona o izmenama i dopunama Zakona o lokalnim izborima i Predloga zakona o dopuni Zakona o izboru predsednika Republike, koje je 21. aprila 2026. godine podneo narodni poslanik Miroslav Petrašinović“. Javnim slušanjem je predsedavao dr Uglješa Mrdić, predsednik Odbora za pravosuđe, državnu upravu i lokalnu samoupravu.

Javno slušanje je počelo u 12,00 časova.

Javnom slušanju su prisustvovali članovi/zamenici članova Odbora: Dragan Nikolić, Jasmina Palurović, Lidija Načić i Risto Kostov.

Javnom slušanju su prisustvovali narodni poslanici koji nisu članovi Odbora: Miroslav Petrašinović, Vesna Stanković, Olivera Denić, Stefan Kitanović, Nenad Krstić, Goran Nikolić, Branislav Josifović, Svetlana Milijić, Marko Milošević i Sanja Jeftić Branković.

Javnom slušanju su prisustvovali i pomoćnici ministra državne uprave i lokalne samouprave: Radovan Arežina i Jovan Knežević; član Komisije za reviziju, verifikaciju i kontrolu tačnosti i ažuriranja biračkog spiska Nebojša Spasojević; predstavnik Misije OEBS-a u Republici Srbiji Ivana Krstić; predsednik Skupštine GO Medijana Miloš Nešić; sekretar GO Medijana Miodrag Grujović; član GU Grada Niša Marija Stojanović; odbornici  Skupštine Grada Niša: Nenad Marković, Slaviša Dinić, Ivan Jovanović; član Bošnjačke građanske stranke Jasminko Hadžisalihović; i ostala zainteresovana javnost: Mladen Nikolić, Aleksa Rančić, Nikola Pavlović, Mladen Šipovac i Mateja Nikolić.

Dr Uglješa Mrdić, predsednik Odbora otvorio je javno slušanje i pozdravio          članove i zamenike članova Odbora za pravosuđe, državnu upravu i lokalnu samoupravu, prisutne narodne poslanike, predstavnike Ministarstva državne uprave i lokalne samouprave, predstavnike međunarodnih organizacija, učesnike iz Gradske uprave Grada Niša, kao i druge prisutne, koji su se odazvali pozivu da uzmu učešće u javnom slušanju i daju svoj doprinos uspešnom sagledavanju veoma značajne teme koja je predmet diskusije. 

Narodni poslanik Miroslav Petrašinović, predlagač zakona je u uvodnom izlaganju istakao da su predloženi zakoni plod šire aktivnosti koje je preduzela Vlada Republike Srbije u saradnji sa posmatračkom misijom OEBS-a nakon sprovedenih parlamentarnih izbora od 17. decembra 2023. godine i konačnog izveštaja ODIHR-a.
Izneo je da je deo preporuka ODIHR-a već implementiran u zakonodavstvo Republike Srbije kroz izmene Zakona o jedinstvenom biračkom spisku.
Istakao je da je, u pogledu Predloga zakona o izmenama i dopunama Zakona o izboru narodnih poslanika, namera predlagača da se povećaju kapaciteti organa za sprovođenje izbora, tako što je predloženo da bi Republička izborna komisija (u daljem tekstu: RIK) bila zadužena za organizovanje i sprovođenje obuke za rad lica u izbornim organima srednjeg (gradske i opštinske komisije) i nižeg nivoa (birački odbori), a koja će morati da poseduju potvrdu o sprovedenoj obuci, izdatu od strane RIK-a na period važenja od tri godine. 
Rekao je da će RIK biti dužan da donese pravilnik o načinu i sistemu obuke lica za rad u organima za sprovođenje izbora u roku od tri meseca od stupanja na snagu Predloga zakona, kao i da će voditi javni registar lica koja su prošla obuku i stekla potvrdu za rad u organima za sprovođenje izbora.
Naveo je kao novinu da će jedan birač svojim potpisom moći da podrži veći broj izbornih lista, kako bi se građanima omogućio veći broj političkih opcija za glasanje.
Rekao je da je predloženo brisanje člana važećeg zakona koji je propisivao razloge zbog kojih izborne liste nisu mogle biti proglašene, dok se Predlogom zakona daje mogućnost nosiocu izborne liste da te nedostatke otkloni u određenom roku i da ponovo podnese urednu izbornu listu.
Ukazao je na promene koje se odnose i na izborne liste nacionalnih manjina, a koje se odnose na nazive tih izbornih lista, njihov upis u Registar političkih staranaka, koalicije stranaka nacionalnih manjina i grupe građana nacionalnih manjina.
U pogledu Predloga zakona o izmenama i dopunama  Zakona o lokalnim izborima izneo je da se izmene odnose na odredbe o gradskim i opštinskim izbornim komisijama i biračkim odborima, u pogledu njihove saradnje sa RIK-om, u vezi sa organizovanjem i sprovođenjem obuka lica koja učestvuju u organima za sprovođenje izbora, kao i na odredbe o zaštiti ličnih podataka od zloupotreba prilikom prikupljanja potpisa podrške za izborne liste.
Naveo je da se Predlogom zakona o dopuni  Zakona o izboru predsednika Republike samo definiše položaj članova biračkih odbora u pogledu pohađanja obuka za rad u organima za sprovođenje izbora.
Nakon uvodnog izlaganja predlagača zakona usledila je diskusija u kojoj su učestvovali: Jovan Ivanović, Miodrag Vujović, Nenad Krstić, Nebojša Spasojević, Mladen Šipovac, Jasminko Hadžisalihović, Olivera Denić, Marko Milošević, Risto Kostov i Dragan Nikolić.



Pojedini učesnici su kritikovali transparetnost u organizovanju javnog slušanja, navodeći da šira javnost nije bila blagovremeno obaveštena o njegovom održavanju, odnosno da zainteresovana lica  nisu bili pozvana, već su za održavanje javnog slušanja saznali putem medija, a ne od  jedinice lokalne samouprave  gde se održava javno slušanje.
Kritikovano je predloženo zakonsko rešenje kojim se gradskoj izbornoj komisiji daje diskreciono pravo da odlučuje o priznavanju statusa liste nacionalne manjine.
Izneti su i stavovi da predložene izmene neće doneti suštinske promene u izbornom procesu, niti će sprečiti buduće izborne nepravilnosti koje bi mogle da onemoguće  stvarno izražavanje izborne volje birača.
Ocenjeno je da su preporuke ODIHR-a samo delimično ispunjene  i to u delu koji se odnosi na obuku članova i zamenika članova biračkih odbora,  mogućnost da birači svojim potpisom  podrže kandidature više izbornih lista, pravo grupe građana da bude podnosilac izborne liste nacionalne manjine, kao i postavljanja rokova Ustavnom sudu za odlučivanje u izbornim sporovima.
Ukazano je da nisu ispunjene brojne druge preporuke ODIHR-a, koje se odnose na uvođenje mera za sprečavanje zloupotrebe javnih funkcija i državnih resursa u izbornoj kampanji, uz propisivanje proporcionalnih i odgovarajućih sankcija; uvođenje delotvornih mera za sprečavanje zastrašivanja i pritisaka na birače i izborne komisije; ograničenje troškova izborne kampanje i regulisanje aktivnosti trećih lica u korist političkih stranaka; sprečavanje grupnog glasanja, neprimerenog uticaja na birače, nedozvoljenog praćenja izlaznosti i fotografisanja glasačkih listića; obezbeđivanje rodno uravnotežene zastupljenosti u organima za sprovođenje izbora; unapređenje edukacije birača i pristupačnosti izbornog procesa; obezbeđivanje proaktivne uloge Regulatornog tela za elektronske medije kroz sistemski nadzor nad primenom medijskih propisa; jačanje uredničke nezavisnosti medija i sprečavanje emitovanja stranačkih materijala u okviru informativnih programa; propisivanje preciznijih kriterijuma za priznavanje statusa izborne liste nacionalne manjine.
U raspravi su iznete  primedbe na predložena rešenja koja se odnose na izborni proces za nacionalne manjine, uz ocenu da pojedina zakonska rešenja ne obezbeđuju njihovu adekvatnu zastupljenost. Posebno je ukazano na potrebu preispitivanja uslova za priznavanje statusa izborne liste nacionalne manjine, prava grupe građana da budu njeni podnosioci, kao i pravila koja se odnose na naziv izborne liste, posebne biračke spiskove, broj potpisa podrške, izborni cenzus i učešće članova drugih političkih stranaka na listama nacionalnih manjina.
Predložena su različita rešenja za izmenu uslova za učešće izbornih lista nacionalnih manjina na izborima, uključujući izmene izbornog cenzusa i uvođenje dodatnih kriterijuma za priznavanje prava na podnošenje izborne liste nacionalne manjine.
Izneta su različita mišljenja o propisivanju rokova za odlučivanje Ustavnog suda u izbornim sporovima, pri čemu su pojedini učesnici smatrali da su takvi rokovi nepotrebni, dok su drugi ocenili da bi trebalo da budu kraći i određeni u časovima, a ne u danima.
Takođe, predloženo je da se zabrani korišćenje imena lica koje nije kandidat u nazivu izborne liste, kao i da se Savetu REM-a povere ovlašćenja za kontinuirani nadzor medijskih usluga tokom izborne kampanje i izricanje mera u slučaju utvrđenih nepravilnosti.
Pojedini učesnici ocenili su da predloženi zakoni doprinose unapređenju efikasnosti, transparentnosti i zaštite izbornog procesa, da su usklađeni sa Ustavom i važećim pravnim okvirom, kao i da uvode rešenja koja jačaju demokratičnost izbornog procesa, uključujući obuku članova biračkih odbora i veća prava birača prilikom podrške izbornim listama. Istovremeno su izneti predlozi za unapređenje teritorijalne zastupljenosti u Narodnoj skupštini, upućen poziv ODIHR-u da posveti pažnju položaju Srba na AP Kosovu i Metohiji, dok je predlagač zakona prihvatio pojedine primedbe i predloge koji se odnose na nomotehnička i pojedina suštinska zakonska rešenja.
[bookmark: _GoBack]Predsednik Odbora je nakon okončane diskusije zaključio javno slušanje, kojom prilikom se zahvalio svim učesnicima javnog slušanja koji su omogućili članovima Odbora za pravosuđe, državnu upravu i lokalnu samoupravu kao i svim narodnim poslanicima, da čuju različita mišljenja i stavove o predlogu navedenih zakona koji su bili tema javnog slušanja. Naveo je da očekuje da će se četiri predložena zakona o kojima se raspravljalo naći što pre  na dnevnom redu sednice Narodne skupštine. Naglasio je da će izneti stavovi i mišljenja na okončanom javnom slušanju biti od velike koristi.

Javno slušanje je završeno u 14,25 časova.


							PREDSEDNIK ODBORA

							     dr Uglješa Mrdić



